CELEX: 52013PC0697
Language: mt
Date: 2013-10-09
Title: Proposta għal DEĊIŻJONI TAL-KUNSILL dwar il-pożizzjoni li għandha tittieħed mill-Unjoni fil-Kumitat Amministrattiv tal-Kummissjoni Ekonomika tan-Nazzjonijiet Uniti għall-Ewropa fir-rigward tal-abbozz ta' Regolament dwar dispożizzjonijiet uniformi dwar ir-riċiklaġġ ta’ vetturi bil-mutur

|
			
		
		
		52013PC0697
		
			Proposta għal DEĊIŻJONI TAL-KUNSILL dwar il-pożizzjoni li għandha tittieħed mill-Unjoni fil-Kumitat Amministrattiv tal-Kummissjoni Ekonomika tan-Nazzjonijiet Uniti għall-Ewropa fir-rigward tal-abbozz ta' Regolament dwar dispożizzjonijiet uniformi dwar ir-riċiklaġġ ta’ vetturi bil-mutur /* COM/2013/0697 final - 2013/0336 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
·                        
Raġunijiet u għanijiet tal-proposta
Fil-livell internazzjonali, il-Kummissjoni
Ekonomika għall-Ewropa tan-Nazzjonijiet Uniti (NU/KEE) tiżviluppa
rekwiżiti armonizzati, li huma maħsubin biex ineħħu l-ostakoli
tekniċi fil-kummerċ tal-vetturi bil-mutur u s-sistemi użati fuq
it-tali vetturi bil-mutur bejn il-Partijiet Kontraenti għall-Ftehim
Rivedut tal-1958 u biex jiżguraw li vetturi u sistemi bħal dawn
joffru livell għoli ta' sikurezza u ħarsien ambjentali.
In-NU/KEE dan l-aħħar iffinalizzat
abbozz ta’ Regolament dwar dispożizzjonijiet uniformi dwar
ir-riċiklaġġ ta’ vetturi bil-mutur. L-għan ta’ dan l-abbozz
ta’ regolament huwa li jiġi stabbilit sett ta’ rekwiżiti
għar-riċiklaġġ, l-użu mill-ġdid u l-irkupru ta’
vetturi bil-mutur li m’għadhomx jintużaw u l-partijiet u
t-tagħmir tagħhom, li jiżgura użu effiċjenti
tar-riżorsi u żieda fil-protezzjoni ambjentali.
Il-proposta preżenti għandha
l-għan li tiddefinixxi l-pożizzjoni tal-Unjoni rigward l-abbozz tar-regolament
tan-NU/KEE dwar dispożizzjonijiet uniformi dwar
ir-riċiklaġġ ta’ vetturi bil-mutur u konsegwentement tipprevedi
li l-Unjoni, irrappreżentata mill-Kummissjoni, tivvota favur dan l-abbozz.
·                        
Kuntest Ġenerali
Ir-rekwiżiti tekniċi dwar
l-approvazzjoni tat-tip ta’ vetturi bil-mutur fir-rigward tal-possibbiltajiet
tal-użu mill-ġdid, tar-riċiklaġġ u tal-irkupru
tal-partijiet, it-tagħmir u r-riżorsi tagħhom huma attwalment
stipulat fid-Direttiva 2005/64/KE[1]
fir-rigward ta’ vetturi tal-kategoriji M1 u N1. Skont
id-Direttiva 2000/53/KE[2],
dispożizzjonijiet xierqa ġew stipulati biex jiġi żgurat li
l-vetturi bl-approvazzjoni tat-tip li jaqgħu taħt il-kategorija M1 u
dawk li jaqgħu taħt il-kategorija N1, ikunu jistgħu
jitpoġġew fis-suq jekk ikunu jistgħu jintużaw
mill-ġdid u/jew jiġu riċiklati sa minimu ta' 85 % tal-massa
tagħhom u jistgħu jintużaw mill-ġdid u/jew jiġu
rkuprati sa minimu ta' 95 % tal-massa.
Bl-adozzjoni tal-abbozz tar-Regolament
tan-NU/KEE dwar dispożizzjonijiet uniformi dwar
ir-riċiklaġġ ta’ vetturi bil-mutur, pass importanti ‘l quddiem
se jittieħed f’termini ta’ armonizzazzjoni tat-teknikajiet u tas-suq u
t-tneħħija ta’ ostakli possibbli ta’ kummerċ fir-rigward
tar-riċiklaġġ, l-użu mill-ġdid u l-irkupru ta’
partijiet, tagħmir u riżorsi minn vetturi li m’għadhomx
jintużaw minħabba li l-Istati Membri fi ħdan l-UE jistgħu
jieħdu t-test bħala referenza meta jistabbilixxu
l-leġiżlazzjonijiet nazzjonali tagħhom.
Għaldaqstant issa huwa previst li
l-Unjoni tivvota favur l-abbozz tar-Regolament tan-NU/KEE dwar
dispożizzjonijiet uniformi dwar ir-riċiklaġġ ta’ vetturi
bil-mutur biex ikun hemm rekwiżiti armonizzati komuni fuq livell
internazzjonali, u dan ikun jiffaċilita l-kummerċ internazzjonali.
Dan ikun jippermetti lill-kumpaniji Ewropej li jsegwu sett wieħed ta'
rekwiżiti li jkunu rikonoxxuti mad-dinja kollha, jiġifieri
fil-pajjiżi li huma Partijiet Kontraenti għall-Ftehim tal-1958
Rivedut tal-UNECE.
·                        
Id-dispożizzjonijiet eżistenti
fil-qasam tal-proposta
Ir-rekwiżiti għall-approvazzjoni
tat-tip ta’ vetturi bil-mutur fir-rigward tal-possibbiltajiet tal-użu
mill-ġdid, tar-riċiklaġġ u tal-irkupru tagħhom huma
attwalment indirizzati fil-livell tal-UE mid-Direttiva 2005/64/KE.
Id-Direttiva 2005/64/KE hija bbażata fuq
id-Direttiva 2000/53/KE, li tistabbilixxi r-rekwiżiti tekniċi
għal vetturi li m’għadhomx jintużaw. Iż-żewġ
direttivi tal-UE jipprovdu l-bażi leġiżlattiva
għall-armonizzazzjoni tar-rekwiżiti għal vetturi li
m’għadhomx jintużaw fil-livell tal-UE. Bħalissa ma hemm l-ebda
leġiżlazzjoni tan-NU/KEE li tipprovdi armonizzazzjoni fil-livell
internazzjonali.
·                        
Konsistenza mal-politiki u mal-għanijiet
l-oħra tal-Unjoni.
Il-proposta hija konformi mal-objettivi
tad-Direttivi 2005/64/KE u 2000/53/KE u, għalhekk, hija konsistenti
mal-objettivi tas-saħħa, is-sikurezza u ambjentali tal-UE u
mal-objettiv tal-UE li tipprovdi livell għoli ta’ ħarsien ambjentali
fit-territorju kollu tal-Unjoni. Barra minn hekk, il-proposta hija f’konformità
mad-Direttiva Qafas 2007/46/KE[3]
u l-objettiv li jsir progress lejn l-armonizzazzjoni internazzjonali
tal-leġiżlazzjoni għall-approvazzjoni tat-tip ta’ vetturi
bil-mutur. 
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET
TAL-IMPATT
 ·                         Konsultazzjoni mal-partijiet interessati 
 Waqt li kienet qed tfassal il-proposta, il-Kummissjoni Ewropea pparteċipat fil-Grupp ta’ Ħidma tan-NU/KEE dwar it-Tniġġis u l-Enerġija (GRPE), fejn rappreżentanti tal-partijiet interessati kif ukoll l-Istati Membri iltaqgħu u kkonsulat bilateralment lill-partijiet interessati u lill-organizzazzjonijiet interessati. Waqt l-abbozz tar-regolament il-ġdid, aspetti ewlenin tat-test ġew diskussi fit-63, l-64 u l-65 sessjoni tal-GRPE. ·                         Valutazzjoni tal-impatt Id-dispożizzjonijiet tar-Regolament NU/KEE dwar dispożizzjonijiet uniformi dwar ir-riċiklaġġ ta’ vetturi bil-mutur ġew kompletament ibbażati fuq ir-rekwiżiti u d-dispożizzjonijiet tad-Direttivi 2005/64/KE u 2000/53/KE u jistgħu jitqiesu bħala komplementari għad-Direttiva Kwadru 2007/46/KE dwar l-approvazzjoni tat-tip ta’ vetturi bil-mutur. 
3.           L-ELEMENTI LEGALI
TAL-PROPOSTA
·                        
Sommarju tal-azzjoni proposta
Il-proposta se tippermetti lill-Unjoni,
irrappreżentata mill-Kummissjoni, biex tivvota favur l-abbozz
tar-Regolament tan-NU/KEE dwar dispożizzjonijiet uniformi dwar
ir-riċiklaġġ ta’ vetturi bil-mutur.
·                        
Bażi legali
Meta wieħed iqis l-għan u l-kontenut
tad-Deċiżjoni tal-Kunsill, il-bażijiet legali huma
l-Artikoli 114 u 218(9) tat-TFUE. Il-proċedura li għandha
tiġi segwita għall-adozzjoni tad-Deċiżjoni tal-Kunsill hija
dik stipulata fl-Artikolu 4(2) tad-Deċiżjoni tal-Kunsill
97/836/KE.
·                        
Prinċipju ta' sussidjarjetà
Id-Direttiva 2000/53/KE tistabbilixxi
rekwiżiti tekniċi tar-riċiklaġġ, l-użu
mill-ġdid u l-irkupru ta’ vetturi li m’għadhomx jintużaw. Barra
minn hekk, id-Direttiva 2005/64/KE tistabbilixxi r-rekwiżiti
għall-approvazzjoni tat-tip ta’ vetturi bil-mutur fir-rigward
tal-possibbiltajiet tal-użu mill-ġdid, tar-riċiklaġġ u
tal-irkupru tagħhom u tħalli għall-ġudizzju tal-Istati
Membri d-deċiżjoni dwar il-miżuri preċiżi li
għandhom jittieħdu sabiex ikun hemm konformità mar-rekwiżiti
msemmija hawn fuq. F’dan ir-rigward, ir-riċiklaġġ ta’ vetturi
bil-mutur u t-trattament ta’ vetturi li m’għadhomx jintużaw
jistgħu jaqdu rwol fundamentali fit-tisħiħ tal-għanijiet
tal-UE relatati mas-saħħa, mas-sikurezza u l-protezzjoni ambjentali,
u b’hekk jinkiseb l-għan tal-UE li tipprovdi livell għoli ta’
ħarsien ambjentali fit-territorju kollu tal-Unjoni.
Minħabba l-isfond hawn fuq, u skont
il-prinċipju tas-sussidjarjetà, huwa xieraq li l-UE tivvota favur
ir-Regolament tan-NU/KEE dwar dispożizzjonijiet uniformi dwar
ir-riċiklaġġ ta’ vetturi bil-mutur, filwaqt li tirrispetta
l-kapaċità tal-Istati Membri biex jiddeċiedu jekk ir-Regolament
għandux jiġi applikat, fuq il-livelli nazzjonali rispettivi
tagħhom għall-approvazzjoni tat-tip ta’ vetturi bil-mutur mandatorju
fir-rigward tar-riċiklaġġ tagħhom, jew għal finijiet
oħra. Madankollu, u bla ħsara għall-fakultà tal-Istati Membri
biex jiddeċiedu fl-ambitu tal-kompetenzi tagħhom, ir-regoli
bażiċi tal-Ftehim tal-1958 għandhom japplikaw għall-UE
kollha u bl-istess mod għall-Istati Membri kollha. 
Għaldaqstant, il-proposta hija konformi
mal-prinċipju tas-sussidjarjetà.
·                        
Prinċipju ta' proporzjonalità
Il-proposta hija konformi mal-prinċipju
ta’ proporzjonalità għaliex ma tmurx lil hinn minn dak li huwa
meħtieġ sabiex jintlaħqu l-għanijiet li jkun żgurat
il-funzjonament xieraq tas-Suq Intern waqt li fl-istess ħin ikun previst
livell għoli ta’ ħarsien ambjentali.
·                        
Għażla tal-istrumenti
L-istrument li qed jiġi propost:
Deċiżjoni tal-Kunsill.
L-użu ta' Deċiżjoni tal-Kunsill
huwa kkunsidrat adegwat minħabba li hu f'konformità mar-rekwiżiti
tal-Artikolu 218(9) tat-TFUE.
4.           IMPLIKAZZJONI BAĠITARJA
Il-proposta ma għandha ebda implikazzjoni
għall-baġit tal-Unjoni.
2013/0336 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha tittieħed
mill-Unjoni fil-Kumitat Amministrattiv tal-Kummissjoni Ekonomika
tan-Nazzjonijiet Uniti għall-Ewropa fir-rigward tal-abbozz ta' Regolament
dwar dispożizzjonijiet uniformi dwar ir-riċiklaġġ ta’ vetturi
bil-mutur 
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 114,
flimkien mal-Artikolu 218(9) tiegħu,
Wara li kkunsidra l-proposta mill-Kummissjoni
Ewropea, Billi:
(1)       Permezz
tad-Deċiżjoni tal-Kunsill 97/836/KE[4],
l-Unjoni ssieħbet fil-Ftehim tal-Kummissjoni Ekonomika għall-Ewropa
tan-Nazzjonijiet Uniti (NU/KEE) dwar l-adozzjoni ta' preskrizzjonijiet
tekniċi uniformi għal vetturi bir-roti, tagħmir u partijiet li
jistgħu jintramaw u/jew jintużaw fuq vetturi bir-roti u
l-kundizzjonijiet għar-rikonoxximent reċiproku tal-approvazzjonijiet
mogħtija abbażi ta' dawn il-preskrizzjonijiet ("il-Ftehim
tal-1958 Rivedut").
(2)       Ir-rekwiżiti
standardizzati tal-abbozz tar-Regolament tam-NU/KEE dwar dispożizzjonijiet
uniformi dwar ir-riċiklaġġ ta’ vetturi bil-mutur[5] huma ddisinjati li
jneħħu ostakli tekniċi fil-kummerċ ta’ vetturi li
m’għadhomx jintużaw maħsuba għar-riċiklaġġ,
l-użu mill-ġdid u l-irkupru ta’ tagħmir u partijiet
tagħhom, bejn il-Partijiet Kontraenti għall-Ftehim tal-1958 Rivedut u
biex jiżguraw li sistemi bħal dawn joffru livell għoli ta’
prestazzjoni u ħarsien ambjentali.
(3)       Jixraq li tiġi
stabbilita l-pożizzjoni li għandha tiġi adottata f'isem l-Unjoni
fil-Kumitat Amministrattiv tal-Ftehim tal-1958 Rivedut dwar l-adozzjoni ta' dak
l-abbozz tar-Regolament tan-NU/KEE,
IDDEĊIEDA DAN LI ĠEJ: 
Artikolu Uniku
Il-pożizzjoni li għandha
tittieħed mill-Unjoni, irrappreżentata mill-Kummissjoni, fil-Kumitat
Amministrattiv tal-Ftehim tal-1958 Rivedut għandha tkun li tivvota favur
l-abbozz tar-Regolament tan-NU/KEE dwar dispożizzjonijiet uniformi dwar
ir-riċiklaġġ ta’ vetturi bil-mutur, kif jidher fid-dokument
ECE/TRANS/WP.29/2013/125.
.
Magħmul fi Brussell,
                                                                       Għall-Kunsill
                                                                       
[1]               Id-Direttiva
2005/64/KE tal-Parlament Ewropew u tal-Kunsill tas-26 ta' Ottubru 2005 dwar
l-approvazzjoni tat-tip ta' vetturi bil-mutur fir-rigward tal-possibbiltajiet
tal-użu mill-ġdid, tar-riċiklaġġ u tal-irkupru
tagħhom, u li temenda d-Direttiva tal-Kunsill 70/156/KEE (ĠU L 310,
25.11.2005, p. 10)
[2]               Direttiva
2000/53/KE tal-Parlament Ewropew u tal-Kunsill tat-18 ta' Settembru 2000
dwar vetturi li m'għadhomx jintużaw (ĠU L 269, 21.10.2000, p.
34).
[3]               Id-Direttiva 2007/46/KE
tal-Parlament Ewropew u tal-Kunsill tal-5 ta’ Settembru 2007 li
tistabbilixxi kwaqdu għall-approvazzjoni ta’ vetturi bil-mutur u
l-karrijiet tagħhom, u ta’ sistemi, komponenti u unitajiet tekniċi
separati maħsuba għal tali vetturi (Direttiva Kwadru) ĠU
L 263, 9.10.2007, p. 1.
[4]               ĠU
L 346, 17.12.1997, p. 78.
[5]               Id-Dokument
tan-NU/KEE ECE TRANS/WP.29/2013/125.